— Дзядуля вянчаў у пліскай царкве. Усё было сціпла. Распісаліся ў Новаполацку на Пятра і Паўла, паехалі ў вёску самыя блізкія. Пасля вяселля трэба было вяртацца на вучобу, і раптам паўтарылася адслаенне сятчаткі. Я ўзгадаў дадзены абет. Гасподзь нагадаў мне пра яго. Перанёс аперацыю, крыху адстаў ад вучобы, і давялося на завочнае пераходзіць. Прыняў прыход у Шпакоўшчыне і Бяздзедавічах Полацкага раёна. Было крыху цяжкавата. Будаваў дом, а яшчэ і вучоба. Уладыка Філарэт прапаноўваў мне іншы прыход, але сэрца падказала служыць у гэтай вясковай царкве. Толькі адзін курс заставалася давучыцца, але тут замест чатырох стала шэсць курсаў. І ўсё ж адолеў семінарыю, калі было ўжо шасцёра дзяцей.